སྤྱིར་ན་དྲིལ་བུའི་རྒྱུ་དང་ཚད་བཤད་པ་གཉིས་ལས།དང་པོ་ནི།རྡོ་རྗེ་མཁའ་འགྲོ་ལས།ཀུན་ལ་འཁར་བའམ་ཡང་ན་ནི།ལྕགས་གསུམ་ལས་ནི་དྲིལ་བུ་སྟེ།ཞེས་སྤྱིར་ན་དྲིལ་བུ་གང་དང་གང་ཡིན་ཀྱང་རྒྱུ་འཁར་བ་ལས་བྱས་པའམ་ཡང་ན་གསེར་དངུལ་ཟངས་ལྕགས་སྟེ་ལྕགས་གསུམ་ལས་བྱ་བར་མཁས་གྲུབ་རྗེས་གསུངས།གཉིས་པ་དྲིལ་བུའི་ཚད་ལ་མཁའ་འགྲོ་རྒྱ་མཚོ་ལས།དྲིལ་བུ་རྟག་ཏུ་ཆ་གསུམ་ཅན།།ལྷ་ཡིས་ཡང་དག་བརྒྱན་པར་བྱས།།ཞེས་ཆ་གསུམ་དུ་བྱས་པ་གཅིག་དང་བཟང་པོ་ཡོངས་བཟུང་ལས་དྲིལ་བུ་ཀུན་ཏུ་ཆ་དྲུག་ལ།ཞེས་ཆ་དྲུག་ཏུ་ཕྱེ་པ་གཉིས་ལས་དང་པོ་ནི།མན་སྙེར།དྲིལ་བུ་རྣམས་ཐམས་ཅད་ནི་ཆ་གསུམ་མཉམ་པ་རྡོ་རྗེ་དང་རྗེས་སུ་མཐུན་པའི་ཚད་དོ།།དེ་རྣམས་ཀྱི་ཆ་གསུམ་པ་ནི།ཁ་ནས་བཟུང་སྟེ་འཁར་བ་དག་པའི་རང་བཞིན་དུ་བྱའོ།།དེའི་སྟེང་གི་ཆ་གཉིས་ནི་གསེར་ལ་སོགས་པ་བྱུང་བའོ།།ཞེས་གསུངས་སོ།།གཉིས་པ་ནི་བཟང་པོ་ཡོངས་བཟུང་ལས།དྲིལ་བུ་ཀུན་ཏུ་ཆ་དྲུག་ལ།།དེ་ཡི་ཆ་བཞི་འཁར་བ་ཡི།།རང་བཞིན་མ་འདྲེས་པ་ལས་བྱ།།གཞན་ནི་གཞན་ལས་བརྟག་པར་བྱ།།ཞེས་དྲིལ་བུའི་ལུས་ཚད་ཆ་དྲུག་ཏུ་བྱས་པའི་ཆ་བཞི་འཁར་བའི་རང་བཞིན་ཁོག་པ་དང་།ཡང་དེ་ཉིད་དུ།སྟེང་གི་ཆ་གཅིག་ལ།ཕྲེང་བ་གསུམ་ནས་དེའི་སྟེང་དུ།།བུམ་པ་གསེར་རམ་ཟངས་མའམ།།དངུལ་ལམ་ར་གན་ལས་བྱས་པའོ།།དེ་ཡི་སྟེང་དུ་དེ་ཚད་ཙམ།།ཤར་བལྟས་ཤེས་རབ་གདོང་བ་བྱ།།ཞེས་སྟེང་གི་ཆ་གཉིས་ཀྱི་ཆ་འོག་མ་ཤེས་རབ་ཀྱི་ཞལ་བུམ་པ་གདན་བཅས་ལ་བཤད་ཅིང་།སྟེང་གི་རྡོ་རྗེ་ཕྱེད་པ་དང་པདྨ་དང་བཅས་པ་ཆ་གཅིག་ཏུ་མཛད་པ་དང་ཆས་ཤིན་ཏུ་འགྲིག་པར་འགྱུར་ཏེ།སྟེང་གི་དབྱིག་པ་ནི་གཟུགས་མེད་སྲིད་པའི་གནས་དང་།ཁོག་པའི་ཕྱིའི་ལྷ་མོ་བརྒྱད་ཀྱི་མཚན་མ་འགོད་པའི་གནས་ནི་གཟུགས་ཁམས་དང་།དེའི་འོག་གི་ཆ་ནང་གི་དབྱུག་གུ་ནམ་མཁའ་དང་བཅས་པ་དག་འདོད་ཁམས་སུ་གསུངས་ལ།ལྷ་མོ་བརྒྱད་ཀྱི་མཚན་མ་ནི་སྟེང་གི་པདྨ་ལ་ས་བོན་འགོད་ཅིང་།ལོགས་ཀྱི་དྲ་བ་བརྒྱད་ཀྱི་ནང་དུ་ཕྱག་མཚན་འགོད་པར་གསུངས་པས།ཁོག་པའི་སྟེང་ནས་དྲ་བ་དྲ་ཕྱེད་ཀྱི་སྣེ་མོ་ཡན་ཆ་གཉིས་དང་།དེའི་འོག་ཆ་གཉིས་སུ་བྱས་ན་ཁོག་པ་ཆ་བཞིར་འགྱུར་བའི་ཕྱིར་རོ།།དེ་ལྟར་བྱས་ན་ཆ་དྲུག་གི་ཆ་གཉིས་ཚན་རེ་ཆ་རེར་བསྡོམས་པ་ན་ཆ་གསུམ་མཉམ་པོར་འགྱུར་བས་རྒྱུ་དེ་དང་།བཟང་པོ་ཡོངས་གཟུང་གི་དགོངས་པ་གཅིག་ཏུ་འགྲིག་ཅིང་།དྲིལ་བུའི་ལུས་ཚད་ཀྱང་ལེགས་པར་གནས་པ་དང་འཚམ་པར་འགྱུར་རོ།།